CELEX: 32022D0151
Language: el
Date: 2022-02-03 00:00:00
Title: Απόφαση (ΚΕΠΠΑ) 2022/151 του Συμβουλίου της 3ης Φεβρουαρίου 2022 σχετικά με δράση της Ευρωπαϊκής Ένωσης για την υποστήριξη της απομάκρυνσης ορισμένων ιδιαίτερα ευάλωτων ατόμων από το Αφγανιστάν

4.2.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 25/11
               
            
         ΑΠΟΦΑΣΗ (ΚΕΠΠΑ) 2022/151 ΤΟΥ ΣΥΜΒΟΥΛΙΟΥ
         της 3ης Φεβρουαρίου 2022
         σχετικά με δράση της Ευρωπαϊκής Ένωσης για την υποστήριξη της απομάκρυνσης ορισμένων ιδιαίτερα ευάλωτων ατόμων από το Αφγανιστάν
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΈΝΩΣΗΣ,
         Έχοντας υπόψη τη Συνθήκη της Ευρωπαϊκής Ένωσης και ιδίως το άρθρο 28 παράγραφος 1,
         Έχοντας υπόψη την πρόταση του ύπατου εκπροσώπου της Ένωσης για θέματα εξωτερικής πολιτικής και πολιτικής ασφαλείας,
         Εκτιμώντας τα ακόλουθα:
         
                     (1)
                  
                  
                     Στις 10 Δεκεμβρίου 2001, το Συμβούλιο θέσπισε την κοινή δράση 2001/875/ΚΕΠΠΑ (1) για τον διορισμό ειδικού εντεταλμένου της Ευρωπαϊκής Ένωσης (ΕΕΕΕ) στο Αφγανιστάν. Η εντολή του ΕΕΕΕ στο Αφγανιστάν παρατάθηκε αρκετές φορές και πιο πρόσφατα με την απόφαση (ΚΕΠΠΑ) 2017/289 του Συμβουλίου (2) έως τις 31 Αυγούστου 2017.
                  
               
                     (2)
                  
                  
                     Στις 30 Μαΐου 2007, το Συμβούλιο θέσπισε την κοινή δράση 2007/369/ΚΕΠΠΑ (3) για την ίδρυση της αστυνομικής αποστολής της Ευρωπαϊκής Ένωσης στο Αφγανιστάν (ΕUPOL Afghanistan). Η ΕUPOL Afghanistan παρατάθηκε αρκετές φορές και πιο πρόσφατα με την απόφαση (ΚΕΠΠΑ) 2016/2040 του Συμβουλίου (4) έως τις 15 Σεπτεμβρίου 2017.
                  
               
                     (3)
                  
                  
                     Την 1η Μαΐου 2021, οι Ταλιμπάν εξαπέλυσαν επίθεση και άρχισαν να αποκτούν τον έλεγχο όλο και περισσότερων περιφερειών στο Αφγανιστάν. Στις 15 Αυγούστου 2021, οι δυνάμεις των Ταλιμπάν κατέλαβαν την Καμπούλ και ανέτρεψαν τη συνταγματική κυβέρνηση.
                  
               
                     (4)
                  
                  
                     Σε δήλωση της 31ης Αυγούστου 2021 σχετικά με την κατάσταση στο Αφγανιστάν το Συμβούλιο σημείωσε: «η απομάκρυνση των πολιτών μας και, στο μέτρο του δυνατού, των Αφγανών υπηκόων που συνεργάστηκαν με την ΕΕ και τα κράτη μέλη της και των οικογενειών τους, διενεργείται κατά προτεραιότητα και θα συνεχιστεί».
                  
               
                     (5)
                  
                  
                     Στα συμπεράσματά του της 15ης Σεπτεμβρίου 2021 όσον αφορά το Αφγανιστάν, το Συμβούλιο σημείωσε: «… από τον Αύγουστο του 2021 η διεθνής κοινότητα, συμπεριλαμβανομένης της Ευρωπαϊκής Ένωσης και των κρατών μελών της, κατέβαλε συλλογική προσπάθεια, υπό ακραίες συνθήκες, για την απομάκρυνση χιλιάδων πολιτών της Ευρωπαϊκής Ένωσης και υπηκόων τρίτων χωρών, συμπεριλαμβανομένων Αφγανών που εργάστηκαν για διπλωματικές αποστολές και άλλων Αφγανών που κινδυνεύουν, λόγω της βάσει αρχών δράσης τους για τις κοινές μας αξίες. Αυτή ήταν μια πραγματική απόδειξη της αλληλεγγύης της ΕΕ.»
                  
               
                     (6)
                  
                  
                     Υπό τις ως άνω έκτακτες περιστάσεις, η Ευρωπαϊκή Υπηρεσία Εξωτερικής Δράσης (ΕΥΕΔ) έχει οργανώσει και διαχειριστεί από την 1η Ιουνίου 2021 την απομάκρυνση Αφγανών, ιδίως εκείνων που είχαν εργαστεί για τον ΕΕΕΕ στο Αφγανιστάν ή για την EUPOL Afghanistan, άλλων ιδιαίτερα ευάλωτων Αφγανών που είχαν συνεργαστεί με την Ένωση και των εξαρτώμενων στενών συγγενών τους. Οι εκκενώσεις αυτές θα πρέπει να συνεχιστούν κατά τη διάρκεια του 2022. Από την 1η Οκτωβρίου 2021 η ΕΥΕΔ έχει καταρτίσει κατάλογο προσώπων που είναι επιλέξιμα για απομάκρυνση. Ο κατάλογος αυτός μπορεί να τροποποιηθεί από την ΕΥΕΔ σύμφωνα με την παράγραφο 1.
                  
               
                     (7)
                  
                  
                     Στο πλαίσιο της Κοινής Εξωτερικής Πολιτικής και Πολιτικής Ασφαλείας, οι εν λόγω απομακρύνσεις θα πρέπει να υποστηριχθούν από επιχειρησιακή δράση,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Στόχοι και πεδίο εφαρμογής
            
               1.   Η Ένωση υποστηρίζει την απομάκρυνση από το Αφγανιστάν, μεταξύ της 1ης Ιουνίου 2021 και της 31ης Δεκεμβρίου 2022:
               
                           α)
                        
                        
                           πρώην μελών του προσωπικού του ειδικού εντεταλμένου της ΕΕ (ΕΕΕΕ) στο Αφγανιστάν·
                        
                     
                           β)
                        
                        
                           πρώην μελών του προσωπικού της EUPOL Afghanistan·
                        
                     
                           γ)
                        
                        
                           των ακόλουθων άλλων ιδιαίτερα ευάλωτων προσώπων:
                           
                                       —
                                    
                                    
                                       αξιωματούχων ή άλλων επαγγελματιών που δραστηριοποιούνται στον τομέα της πολιτικής ή της ασφάλειας στο Αφγανιστάν (όπως δικαστές, εισαγγελείς, αστυνομικοί, στρατιωτικό προσωπικό και δημοσιογράφοι), οι οποίοι έχουν εκπαιδευτεί στο πλαίσιο της εφαρμογής των πολιτικών της Ένωσης ή συμμετείχαν σε αυτήν,
                                    
                                 
                                       —
                                    
                                    
                                       μελών του προσωπικού πρώην προμηθευτών της EUPOL Afghanistan και του ΕΕΕΕ στο Αφγανιστάν, και
                                    
                                 
                                       —
                                    
                                    
                                       μελών του προσωπικού των προμηθευτών της αντιπροσωπείας της Ένωσης στην Καμπούλ, τα οποία απασχολήθηκαν υπό την ιδιότητα αυτή το διάστημα από 16 Αυγούστου 2019 έως 15 Αυγούστου 2021, και
                                    
                                 
                     
                           δ)
                        
                        
                           των συντηρούμενων συζύγων, τέκνων, γονέων και αγάμων αδελφών προσώπων που απαριθμούνται στις κατηγορίες α), β) ή γ).
                        
                     
            
               2.   Η ΕΥΕΔ είναι υπεύθυνη για την οργάνωση και διαχείριση της απομάκρυνσης που αναφέρεται στην παράγραφο 1, υπό την εποπτεία του ύπατου εκπροσώπου της Ένωσης για θέματα εξωτερικής πολιτικής και πολιτικής ασφαλείας (ύπατος εκπρόσωπος).
            
            
               3.   Ο ύπατος εκπρόσωπος είναι υπεύθυνος για την εφαρμογή της παρούσας απόφασης.
            
         
         
            Άρθρο 2
            Χρηματοδοτικές ρυθμίσεις
            
               1.   Το ποσό δημοσιονομικής αναφοράς για την εκτέλεση της παρούσας δράσης ανέρχεται σε 1 990 000 EUR.
            
            
               2.   Η διαχείριση όλων των δαπανών γίνεται σύμφωνα με τους κανόνες και τις διαδικασίες που ισχύουν για τον γενικό προϋπολογισμό της Ευρωπαϊκής Ένωσης.
            
            
               3.   Η Επιτροπή επιβλέπει την ορθή διαχείριση των δαπανών που αναφέρονται στην παράγραφο 2. Για τον σκοπό αυτό, η Επιτροπή συνάπτει την αναγκαία συμφωνία με την ΕΥΕΔ.
            
         
         
            Άρθρο 3
            Έναρξη ισχύος και διάρκεια
            Η παρούσα απόφαση αρχίζει να ισχύει την ημερομηνία της έκδοσής της.
            Εφαρμόζεται από την 1η Ιουνίου 2021.
         
         
            Βρυξέλλες, 3 Φεβρουαρίου 2022.
            
               
                  Για το Συμβούλιο
               
               
                  Ο Πρόεδρος
               
               J.-Y. LE DRIAN
            
         
         
            (1)  Κοινή δράση 2001/875/ΚΕΠΠΑ του Συμβουλίου, της 10ης Δεκεμβρίου 2001, σχετικά με το διορισμό του ειδικού εντεταλμένου της Ευρωπαϊκής Ένωσης στο Αφγανιστάν (ΕΕ L 326 της 11.12.2001, σ. 1).
         
            (2)  Απόφαση (ΚΕΠΠΑ) 2017/289 του Συμβουλίου, της 17ης Φεβρουαρίου 2017, για την τροποποίηση της απόφασης (ΚΕΠΠΑ) 2015/2005 για την παράταση της εντολής του Ειδικού Εντεταλμένου της Ευρωπαϊκής Ένωσης στο Αφγανιστάν (ΕΕ L 42 της 18.2.2017, σ. 13).
         
            (3)  Κοινή δράση 2007/369/ΚΕΠΠΑ του Συμβουλίου, της 30ής Μαΐου 2007, σχετικά με την Αστυνομική Αποστολή της Ευρωπαϊκής Ένωσης στο Αφγανιστάν (EUPOL AFGHANISTAN) (ΕΕ L 139 της 31.5.2007, σ. 33).
         
            (4)  Απόφαση (ΚΕΠΠΑ) 2016/2040 του Συμβουλίου, της 21ης Νοεμβρίου 2016, που τροποποιεί την απόφαση 2010/279/ΚΕΠΠΑ σχετικά με την αστυνομική αποστολή της Ευρωπαϊκής Ένωσης στο Αφγανιστάν (EUPOL AFGHANISTAN) όσον αφορά την εκκαθάρισή της (ΕΕ L 314 της 22.11.2016, σ. 20).